ΓΡΑΠΤΗ ΕΡΩΤΗΣΗ E-3839/97 υποβολή: Νικήτας Κακλαμάνης (UPE) προς την Επιτροπή (5 Δεκεμβρίου 1997)

Θέμα: Εξαίρεση της γάζας από την επιβολή δασμών αντιντάμπινγκ.

Η Ευρωπαϊκή Επιτροπή προχώρησε στην έναρξη νέας διαδικασίας επιβολής δασμών αντιντάμπινγκ στις εισαγωγές αλεύκαστων βαμβακερών υφασμάτων καταγωγής Αιγύπτου, Ινδίας, Ινδονησίας, Κίνας, Πακιστάν και Τουρκίας.

Σύμφωνα με ανακοίνωση της Επιτροπής «το προϊόν που αποτελεί αντικείμενο ντάμπινγκ είναι τα φλοκωτά αλεύκαστα βαμβακερά υφάσματα που περιέχουν βαμβάκι σε ποσοστό 85% τουλάχιστον κατά βάρος, τα οποία προορίζονται κατά κύριο λόγο να χρησιμοποιηθούν στη βιομηχανία ενδυμάτων, λευκών ειδών και επίπλων. Από τους δασμούς αντιντάμπινγκ εξαιρέθηκαν, κατά πολύ περίεργο τρόπο, οι γάζες για την επίδεση τραυμάτων. Η ρύθμιση αυτή ευνοεί την εισαγωγή εκατομμυρίων τετραγωνικών μέτρων γάζας προελεύσεως Ινδίας, και καταδικάζει σε παντελή εξαφάνιση την ελληνική βιομηχανία γάζας, ενώ πλήττει καίρια και τους βαμβακοπαραγωγούς της Ένωσης.

Ας σημειωθεί ότι στην Ελλάδα καταναλώνονται ετησίως 20 εκατομμύρια τετραγωνικά μέτρα γάζας, δηλαδή 650 τόνοι βαμβακερού νήματος ή 2.600 τόνοι σύσπορου βαμβακιού.

Η υπό εξαφάνιση ελληνική βιομηχανία γάζας, θα σημαίνει και αχρήστευση 8.600 στρεμμάτων γης που καλλιεργούνται σήμερα με βαμβάκι, και ανεργία για τουλάχιστον 500 Έλληνες εργαζομένους.

Θα ήθελα να πληροφορηθώ από την Επιτροπή τους λόγους για τους οποίους εξαιρέθηκαν από την επιβολή δασμών αντιντάμπιγνκ οι γάζες για την επίδεση τραυμάτων, καθώς και με ποιους τρόπους σκοπεύει να δράσει η Επιτροπή προτού η ελληνική βιομηχανία γάζας εξαφανισθεί εντελώς, βυθίζοντας στην ανεργία τους εργαζομένους σε αυτήν.

Απάντηση του Sir Leon Brittan εξ ονόματος της Επιτροπής (23 Δεκεμβρίου 1997)

Όπως αναφέρεται στη γραπτή ερώτηση, η Επιτροπή, στις 11 Ιουλίου 1997, άρχισε διαδικασία αντιντάμπινγκ σχετικά με τις εισαγωγές αλεύκαστων βαμβακερών υφασμάτων καταγωγής Κίνας, Αιγύπτου, Ινδίας, Ινδονησίας, Πακιστάν και Τουρκίας.

Η εν λόγω διαδικασία άρχισε μετά από γραπτή καταγγελία από μέρους της Cotton and Allied Textile Industries (Eurocoton), εξ ονόματος του κοινοτικού κλάδου παραγωγής. Η καταγγελία κάλυπτε όλα τα φλοκωτά αλεύκαστα βαμβακερά υφάσματα που περιέχουν τουλάχιστον 85% βαμβάκι. Η εν λόγω καταγγελία εξαιρούσε ρητά τα υφάσματα για την παραγωγή επιδέσμων, ειδών ενδύσεως και ιατρικής γάζας.

Θα πρέπει εξάλλου να σημειωθεί ότι κατά την προηγούμενη διαδικασία σχετικά με τα αλεύκαστα βαμβακερά υφάσματα συνήχθη το συμπέρασμα ότι η ιατρική γάζα θα πρέπει να θεωρηθεί ως προϊόν που διαφέρει από τα φλοκωτά αλεύκαστα βαμβακερά υφάσματα λόγω των διαφορετικών φυσικών χαρακτηριστικών, χρήσεως και εντύπωσης που έχουν οι καταναλωτές για το προϊόν. Βάσει αυτού του πορίσματος, και μετά από εξέταση των εκ πρώτης όψεως αποδεικτικών στοιχείων που υποβλήθηκαν κατά την τρέχουσα καταγγελία, η Επιτροπή αποφάσισε να αρχίσει έρευνα αντιντάμπινγκ για τις - κατά τους ισχυρισμούς - επιζήμιες πρακτικές ντάμπινγκ που αφορούν το προϊόν, όπως αναφέρεται στην εν λόγω καταγγελία.

Εάν ο κοινοτικός κλάδος παραγωγής - συμπεριλαμβανομένων των Ελλήνων παραγωγών - υφίσταται επιζήμια πρακτική ντάμπινγκ, μπορεί να υποβάλει καταγγελία στην Επιτροπή, που θα περιλαμβάνει τα εκ πρώτης όψεως αποδεικτικά στοιχεία για επιζήμια πρακτική ντάμπινγκ. Εάν προκύψει από την αξιολόγηση των πληροφοριών που θα υποβληθούν, ότι υπάρχουν επαρκή αποδεικτικά στοιχεία για την έναρξη διαδικασίας, η Επιτροπή θα προβεί σε αυτήν την ενέργεια εντός περιόδου 45 ημερών από την υποβολή της καταγγελίας.